Μειώθηκε το εμπορικό έλλειμμα των ΗΠΑ. - 2001-06-22
- Αποκλείεται η συγχώνευση GE και Honeywell. - Ανέπαφο το επιτόκιο της Κεντρική Τράπεζας της Ευρώπης.
Μειώθηκε το εμπορικό έλλειμμα των ΗΠΑ. Το υπουργείο εμπορίου των Ηνωμένων Πολιτειών ανακοίνωσε πως το εμπορικό έλλειμμα στην Αμερική μειώθηκε τον Απρίλιο στα 32,2 δισεκατομμύρια δολάρια, σαν αποτέλεσμα της μείωσης τόσο των εξαγωγών όσο και των εισαγωγών, πράγμα που δείχνει ότι συνεχίζεται η εξασθένιση της μεγαλύτερης οικονομίας του κόσμου. Η μειωμένη ζήτησης εισαγόμενων αγαθών και η για δεύτερο συνεχή μήνα πτώση των εξαγωγών δείχνουν πως η βραδυκίνητη οικονομία βλάπτει τόσο τις αμερικανικές εταιρείες που εισάγουν προϊόντα από το εξωτερικό όσο και αυτές που εξάγουν είδη σε ξένες αγορές. Επίσης, το έλλειμμα της Αμερικής με τους κυριότερους εμπορικούς της εταίρους και κυρίως με την Ιαπωνία και την Κίνα, γενικά αυξήθηκε τον Απρίλιο. Σε σχέση όμως με το Μεξικό, με το οποίο οι εμπορικές δοσοληψίες διεξάγονται βάσει της Βορειοαμερικανικής Συμφωνίας Ελεύθερων Εμπορικών Συναλλαγών, της ΝΑΦΤΑ, το έλλειμμα της Αμερικής μειώθηκε. Αναλυτές λένε πως εξ αιτίας της βραδύρυθμης οικονομικής ανάπτυξης τόσο οι εισαγωγές όσο και οι εξαγωγές θα εξακολουθήσουν να βρίσκονται σε χαμηλά επίπεδα κατά τους επόμενους μήνες. Η Aμερικανική οικονομία αναπτύχθηκε κατά την περίοδο Οκτωβρίου-Μαρτίου κατά ένα κόμμα τέσσερα τοις εκατό. Ήταν η χειρότερη εξαμηνιαία απόδοση από το 1991 που η χώρα μόλις είχε αρχίσει να βγαίνει από την οικονομική ύφεση που είχε αντιμετωπίσει. Αποκλείεται η συγχώνευση GE και Honeywell. Ο πρόεδρος της Τζένεραλ Ελέκτρικ δήλωσε σε συνέντευξη που δημοσιεύτηκε αυτή τη βδομάδα πως δεν υπάρχει καμία πιθανότητα να πετύχει, η ύψους σαρανταενός εκατομμυρίου δολαρίων, συγχώνευση της εταιρείας του με την τεχνολογική εταιρεία HONEYWELL λόγω του ότι αντιτίθεται η Ευρωπαϊκή Ένωση. Σε συνέντευξη προς τη γαλλική εφημερίδα Λε Μόντ ο Τζέφρϋ Ίμελτ δήλωσε πως η προσφορά για την εξαγορά της Χανυγουέλ εξακολουθεί να ισχύει αλλά όλες οι ενδείξεις που έχει από την Ευρωπαϊκή Επιτροπή τον κάνουν να πιστεύει πως η Ευρωπαϊκή Ένωση δεν θα εγκρίνει τη δοσοληψία. Οι κοινοτικοί αρμόδιοι φοβούνται πως η νέα εταιρεία που θα προκύψει από τη συγχώνευση θα κυριαρχίσει στην ευρωπαϊκή αγορά αεροναυτικού εξοπλισμού. Εάν η Ευρωπαϊκή Ένωση όντως παρεμποδίσει την εξαγορά θα είναι η πρώτη φορά που η Κοινότητα ενεργεί μονομερώς για την ακύρωση μιας αμερικανικής δοσοληψίας. Εδώ να πούμε πως η Ευρωπαϊκή Ένωση έχει δικαίωμα βέτο σε αμερικανικές συγχωνεύσεις, εάν οι εταιρείες που θα προκύψουν από αυτές έχουν πάνω από 225 εκατομμύρια δολάρια ετήσιες προσόδους από την Ευρώπη. Η Ευρωπαϊκή Ένωση πρέπει να αποφασίσει επί του θέματος μέχρι τις δώδεκα Ιουλίου. Ο εμπορικός εκπρόσωπος των Hνωμένων Πολιτειών, Ρόμπερτ Ζέλνικ δήλωσε πως λυπάται που η Κοινότητα των Δεκαπέντε αντιτίθεται στη δοσοληψία. Ανέπαφο το επιτόκιο της Κεντρική Τράπεζας της Ευρώπης. Η Κεντρική Τράπεζα της Ευρώπης άφησε, αυτή τη βδομάδα, ανέπαφο το δανειοδοτικό της επιτόκιο στα τεσσεράμισυ τοις εκατό, πράγμα που δείχνει ότι αυτό που έχει σημασία για την Τράπεζα είναι να μειωθεί ο πληθωρισμός μάλλον παρά να ενισχυθεί η Ευρωπαϊκή οικονομία. Αναλυτές πιστεύουν πως εάν δεν πέσει ο πληθωρισμός η Τράπεζα δε θα περικόψει τα επιτόκιά της για να τονώσει την οικονομία. Εξ άλλου, οι καταναλωτικές τιμές στις χώρες που χρησιμοποιούν το ευρώ αυξήθηκαν το Μάιο με ετήσιο ρυθμό τριών κόμμα τεσσάρων τοις εκατό, πράγμα που σημαίνει πως ίσως αυξηθούν οι πιέσεις στην Τράπεζα να περιορίσει το κόστος δανεισμού. Την Πέμπτη, η μεγάλη Γερμανική εταιρεία χημικών προϊόντων Μπε Α Ες Εφ δήλωσε πως τα κέρδη της κατά το δεύτερο τρίμηνο φέτος θα είναι μικρότερα απ’ ότι είχε υπολογίσει. Επίσης, η ανεργία αυξάνεται στη Γαλλία και τη Γερμανία, που είναι οι δύο μεγαλύτερες από τις χώρες που έχουν υιοθετήσει το κοινό ευρωπαϊκό νόμισμα.